text: ইতিহাস বিকৃতিরোধে সোচ্চার হওয়ার আহ্বান প্রধানমন্ত্রীর (ভিডিও) | ক্রাইম টিভি । অপরাধ মুক্ত বাংলাদেশ চাই
  ইতিহাস বিকৃতিরোধে সোচ্চার হওয়ার আহ্বান প্রধানমন্ত্রীর (ভিডিও)
  ক্রাইম টিভি অনলাইন ডেস্ক : পাকিস্তান সৃষ্টিতেও বঙ্গবন্ধু শেখ মুজিবুর রহমানের অবদান ছিল বলে জানিয়ে ইতিহাস বিকৃতিরোধে সবাইকে সোচ্চার হওয়ার আহ্বান জানিয়েছেন প্রধানমন্ত্রী শেখ হাসিনা। আজ শুক্রবার সন্ধ্যায় রাজধানীর ফার্মগেটে কৃষিবিদ ইন্সটিটিউশনে বঙ্গবন্ধুর ৭ই মার্চের ভাষণের ওপর এক সেমিনারে তিনি এ আহ্বান জানান।
  এসময় প্রধানমন্ত্রী শেখ হাসিনা বলেছেন, 'বঙ্গবন্ধুর নাম মুছে দিয়ে ইতিহাস বদলানোর চেষ্টা হয়েছিল। মিথ্যাচার করা হয়েছিল ৭ই মার্চের ভাষণ নিয়েও। এক সময় এ দেশে ৭ই মার্চের ভাষণ নিষিদ্ধ ছিলো যার ফলে একটি প্রজন্ম কিছুই জানতে পারেনি।'
  প্রধানমন্ত্রী আরও বলেন, '৭ই মার্চের ভাষণের মধ্যেই আপনারা ইতিহাস পাবেন। মূলত ভাষণটি ছিলো ২৩ মিনিটের। আমার সৌভাগ্য হয়েছিলো সেময় মাঠে উপস্থিত ছিলাম। মঞ্চের সামনে নয়, ঠিক পাশেই। যেটা রেকর্ড করা হয়েছিলো সেটা ১৮/১৯ মিনিটের রেকর্ড। সেই ভাষণে বাংলাদেশের জনগণের সেই ২৩ বছরের বঞ্চনার ইতিহাস তাদের সেই ভাষা আন্দোলন থেকে শুরু করে প্রতি সংগ্রামে রক্ত দেয়ার ইতিহাস, সবকিছু বিবৃত করে ভবিষ্যতে কি করতে হবে অর্থাৎ একটা গেরিলা যুদ্ধের প্রস্তুতি কিভাবে নিতে হবে এমনকি তিনি যদি না থাকতে পারেন বা হুকুম দিতে নাও পারেন তখন কি করতে হবে সে কথাগুলোও তিনি বলে গেছেন।' তিনি বলেন, মাত্র ৫৪ বছর বয়সেই বঙ্গবন্ধু প্রথমে পাকিস্তান এবং পরে বাংলাদেশ এই দু'টি স্বাধীনতা এনে দিয়েছেন।